google/wiki40b huggingface dataset:
Εθνική Οδός 56α (Ελλάδα)

Λεωφόρος Σχιστού - Σκαραμαγκά (Εθνικής Αντιστάσεως)

Η Εθνική Οδός 56α στο τμήμα μεταξύ του Ανισόπεδου Κόμβου με την Εθνική Οδό 8α και του ισόπεδου κόμβου με τη Λεωφόρο Πέτρου Ράλλη (Σαλαμίνος) ήταν κατασκευασμένη με διατομή οδού ταχείας κυκλοφορίας (1 λωρίδα ανά κατεύθυνση σε επαφή) και ασφαλτικό οδόστρωμα με εξαίρεση τα πρώτα 3 χιλιόμετρα της οδού που κατασκευάσθηκαν από σκυρόδεμα. Το μήκος της ήταν 6,9 χιλιόμετρα και το πλάτος της οδού με τα ερείσματα αυτής ήταν 10,60 μέτρα. Το κόστος κατασκευής της οδού ανήλθε σε 24.100.000 δραχμές εξαιρουμένης της δαπάνης κατασκευής του οδοστρώματος από σκυροδέματος μήκους 3.000 μέτρων). Κατά την περίοδο 1983-86 ανακατασκευάζεται από την εταιρεία ΚΑΣΤΩΡ Α.Τ.Ε. η Λεωφόρος Σχιστού - Σκαραμαγκά σε μήκος 3 χιλιομέτρων. Τα έργα αφορούν διπλασιασμό του οδοστρώματος και διαμόρφωση με δύο (2) λωρίδες κυκλοφορίας ανά κατεύθυνση συν μία λωρίδα ανωφερείας και κεντρική νησίδα και ισόπεδες διασταυρώσεις εκτός από μία κοντά στο Πέραμα όπου κατασκευάσθηκε ανισόπεδος κόμβος για τη σύνδεση της με την Περιφερειακή Οδό Λιμένος Πειραιώς στα όρια του Δήμου Περάματος.

Υπογειοποίηση Λεωφόρου Ποσειδώνος

Η υπογειοποίηση της λεώφορου προτάθηκε από τον Ρέντσο Πιάνο στην μελέτη του για την ανάπλαση του φαληρικού όρμου. Το όραμα της μελέτης είναι η σύνδεση της πόλης (Καλλιθέα, Μοσχάτο, Νέο Φάληρο) με τη θάλασσα, μια σχέση που έχει διαρραγεί από τη δημιουργία της Λεωφόρου Ποσειδώνος και της συνεχούς κάλυψης των ακτών. Για τον λόγο αυτό, το μεγαλύτερο τεχνικό έργο που περιλαμβάνει είναι η μετακίνηση της λεωφόρου Ποσειδώνος προς τη θάλασσα και η πλήρης υπογειοποίησή της. Οι πέντε κάθετοι δρόμοι θα εκτείνονται προς τη θάλασσα ως πεζόδρομοι και θα καταλήγουν σε προκυμαίες.
Ταλιανική διάλεκτος

Ιστορία

Οι Ιταλοί άποικοι άρχισαν να φτάνουν στη νότια Βραζιλία κατά κύματα από το 1875 έως το 1914. Οι μετανάστες κατάγονταν κυρίως από το Βένετο, μια περιοχή στη Βόρεια Ιταλία, όπου μιλούσαν τα βενετικά, αλλά και από το Τρεντίνο και το Φριούλι-Βενέτσια Τζούλια. Στο νότο της Βραζιλίας αυτοί οι μετανάστες εγκαταστάθηκαν ως μικροϊδιοκτήτες στην περιοχή Ενκόστα ντα Σέρρα. Εκεί ίδρυσαν τρεις οικισμούς: τους Κόντε Ντ'Έου (σημερινό Γκαριμπάλντι), Ντόνα Ισαμπέλ (σημερινό Μπέντο Γκοσάλβες) και Κάμπο ντος Μπούγκρες (σημερινό Κασίας ντο Σουλ). Καθώς κατέφθασαν περισσότεροι μετανάστες, η ιταλική κοινότητα στη περιοχή διευρύνθηκε. Περίπου 100.000 μετανάστες από τη Βόρεια Ιταλία έφθασαν μεταξύ του 1875 και το 1910. Σιγά-σιγά διαμορφώθηκε μια τοπική διάλεκτο. 
Τα ταλιανικά επηρεάστηκαν από άλλες ιταλικές γλώσσες αλλά και από την πορτογαλική, την εθνική γλώσσα της Βραζιλίας. Ωστόσο, επειδή η γραμματική και το λεξιλόγιο παραμένει κυρίως βενετικό, δεν θεωρείται κρεολή γλώσσα, παρά την υπεροχή των μη βενετικών λέξεων. Εκτιμάται ότι έχουν εκδοθεί 130 βιβλία στα ταλιανικά. Υπάρχουν ποιητές που γράφουν στη γλώσσα.
Από την δεκαετία του 1940, όπως και στη γερμανική-βραζιλιάνικη διάλεκτος Ριογκραντένσερ Χουνσρούκις (hunsriqueano riograndense), ο αριθμός των ομιλητών της ταλιανικής έχει συρρικνωθεί. Εκείνη την εποχή, ο Πρόεδρος Ζετούλιο Βάργκας ξεκίνησε μια εκστρατεία εθνικοποίησης, προσπαθώντας να εξαναγκάσει τους μη πορτογαλόφωνους κατοίκους της Βραζιλίας να "ενσωματωθούν καλύτερα" στην κοινωνία της χώρας. Η δημόσια χρήση των ταλιανικών και των γερμανικών, ειδικά στην εκπαίδευση και τον τύπο, απαγορεύτηκε.

Σημερινό καθεστώς

Τα ταλιανικά ομιλούνται κυρίως στις νότιες βραζιλιάνικες πολιτείες Ρίο Γκράντε ντο Σουλ, Σάντα Καταρίνα και Παρανά, καθώς και στο Εσπίριτο Σάντο. Σήμερα, υπάρχουν περίπου 3 εκατομμύρια άτομα ιταλικής καταγωγής στο Ρίο Γκράντε ντο Σουλ, γύρω στο 30% του τοπικού πληθυσμού, και περίπου 1.7 εκατομμύρια άτομα στο Εσπίριτο Σάντο, που αποτελούν το 65% του τοπικού πληθυσμού. Σύμφωνα με κάποιες εκτιμήσεις, σήμερα έως και 1 εκατομμύρια άτομα ομιλούν τη ταλιανική. Ο Εθνολόγος ανέφερε 4.000.000 ομιλητές το 2006. Κατά την διάρκεια της περιόδου "Νέο Κράτος" της κυβέρνησης του Ζετούλιο Βάργκας, η χρήση των ταλιανικών ονομάστηκε παράνομη. Ως αποτέλεσμα των τραυμάτων από τις πολιτικές του Βάργκας, αυτές οι γλώσσες παραμένουν στιγματισμένες μέχρι σήμερα. Ωστόσο, το 2009, η πολιτεία Ρίο Γκράντε ντο Σουλ ενέκρινε νόμο που δήλωνε ότι η ταλιανική γλώσσα αποτελεί αναπόσπαστο μέρος της ιστορικής κληρονομιάς της πολιτείας. Το 2009, η πόλη Σεραφίνα Κορρέα, στην πολιτεία Ρίο Γκράντε ντο Σουλ, εξέλεξε τα ταλιανικά ως συνεπίσημη γλώσσα παράλληλα με τα πορτογαλικά.
Τέλος, το 2014 τα ταλιανικά ονομάστηκαν μέρος της πολιτιστικής κληρονομιάς της Βραζιλίας (Língua e referência cultural brasileira). Σύμφωνα με τα στοιχεία που δόθηκαν αυτή τη στιγμή, υπήρχαν περίπου 500.000 ενεργοί ομιλητές σε 133 πόλεις.
Μερικές εφημερίδες της νότιας Βραζιλίας προσφέρουν άρθρα στα ταλιανικά. Υπάρχουν περίπου 500 ραδιοφωνικά προγράμματα στα ταλιανικά.
Κύπελλο Πρωταθλητριών Ομάδων Ευρώπης 1965-66

Το κύπελλο πρωταθλητριών της περιόδου 1965-66 ήταν το ενδέκατο από την καθιέρωση του θεσμού. Ο τελικός πραγματοποιήθηκε στις 11 Μαΐου στις Βρυξέλλες και τον παρακολούθησαν 55.000 θεατές. Το κύπελλο κατέκτησε η Ρεάλ Μαδρίτης για έκτη φορά στην ιστορία της κερδίζοντας στον τελικό την Παρτιζάν Βελιγραδίου με σκορ 2-1 (σκόρερ ο Βάσοβιτς της Παρτιζάν στο 55' και οι Αμάνθιο 70' και Σερένα 76').

Η ελληνική συμμετοχή

Ο Παναθηναϊκός απέκλεισε τη Σλιέμα Γουόντερερς ΦΚ (4-1, 0-1), σταμάτησε, όμως, στη Φερεντσβάρος, από την οποία πήρε 0-0 στη Βουδαπέστη, αλλά ηττήθηκε 1-3 στη "Λεωφόρο".
Αναλυτικά τα αποτελέσματα της διοργάνωσης:
Κυπριακή οικονομική κρίση 2012-2013

Η οικονομική κρίση που ξεκίνησε το 2012, υπήρξε η μεγαλύτερη οικονομική κρίση που γνώρισε η Κυπριακή Δημοκρατία. Κύρια αιτία της κρίσης υπήρξε η μεγάλη έκθεση των κυπριακών τραπεζών σε ελληνικά ομόλογα, που κουρεύτηκαν την άνοιξη του 2012.

Αιτίες

Τον Σεπτέμβριο του 2011, η κυπριακή οικονομία υποβαθμίστηκε απ’ όλους τους μεγάλους οίκους αξιολόγησης. Είχε προηγηθεί η μεγάλη έκρηξη στη βάση «Ευάγγελος Φλωράκης». Παρά τον χαμηλό της πληθυσμό και τη μικρή της οικονομία, η Κύπρος έχει ιδιαίτερα ανεπτυγμένο τραπεζικό κλάδο. Μετά το κούρεμα του ελληνικού χρέους, η έκθεση των κυπριακών τραπεζών σ’ αυτό άγγιξε τα 22δις €, πόσο μεγαλύτερα από το εγχώριο προϊόν της Κύπρου.  Το διακρατικό δάνειο που είχε λάβει η Κύπρος από τη Ρωσία ύψους 2,5 δις ευρώ,  ικανό για να καλύψει τις δανειακές ανάγκες της Κύπρου μέχρι το πρώτο τρίμηνο του 2013, ήταν πλέον ανεπαρκές.

Μνημόνιο

Μετά από την υποβάθμιση της κυπριακής οικονομίας από τον οίκο Moody’s, στις 13 Μαρτίου 2012, και από τον οίκο Fitch, στις 25 Ιουνίου 2012, η Κύπρος αιτήθηκε την ένταξή της στον Ευρωπαϊκό μηχανισμό στήριξης. Αντιπροσωπεία της τρόικας κατέφθασε στην Κύπρο, στις 25 Ιουνίου 2012, και διαπραγματεύτηκε με την κυβέρνηση του νησιού τους όρους του δανείου.  Η κυπριακή κυβέρνηση εξέφρασε τη διαφωνία της στο αρχικό σχέδιο και οι διαπραγματεύσεις συνεχίστηκαν τους επόμενους μήνες.  Στις 30 Νοεμβρίου 2012, η κυπριακή κυβέρνηση συμφώνησε με την τρόικα τους όρους διάσωσης της κυπριακής οικονομίας, απομένοντας μόνο να συμφωνηθεί το ακριβές ποσό της αναχρηματοδότησης των τραπεζών.  Η συμφωνία περιλάμβανε λήψη μέτρων, όπως περικοπές σε μισθούς και κοινωνικές παροχές, επιπλέον φορολόγηση ειδών πολυτελείας, καυσίμων, τυχερών παιχνιδιών κλπ. 
Στις 16 Μαρτίου 2013 επήλθε συμφωνία με την κυπριακή κυβέρνηση στο ποσό των 10 δις €. Αποφασίστηκε επίσης να αντληθούν επιπλέον 5,8 δις € με φορολόγηση- κούρεμα των καταθέσεων στις κυπριακές τράπεζες. Το κούρεμα ορίστηκε στο 6,7% για καταθέσεις έως 100.000 € και 9,9% για καταθέσεις που υπερβαίνουν τα 100.000 €. Η συμφωνία απορρίφθηκε από το κυπριακό κοινοβούλιο στις 19 Μαρτίου 2013 με 36 ψήφους κατά (19 ΑΚΕΛ, 8 ΔΗΚΟ, 5 ΕΔΕΚ, 2 ΕΥΡΩΚΟ, 1 Κίνημα Οικολόγων Περιβαλλοντιστών, 1 ανεξάρτητος) 19 αποχές (ΔΗΣΥ) και μία απουσία. 
Στις 25 Μαρτίου οι υπουργοί οικονομικών της Ευρωπαϊκής Ένωσης και το Διεθνές Νομισματικό Ταμείο κατέληξαν σε νέο σχέδιο, με βάση το οποίο κουρεύονται κατά 40% οι καταθέσεις των κυπριακών τραπεζών που υπερβαίνουν τα 100.000 €, και συγχωνεύονται οι τράπεζες Κύπρου και Λαϊκή.

Πολιτικές αναταράξεις

Μετά τις αρνητικές εξελίξεις για την κυπριακή οικονομία ξεκίνησε δικαστική έρευνα για την απόδοση ευθυνών στους υπαιτίους. Στις 2 Απριλίου παραιτήθηκε ο Κύπριος υπουργός οικονομικών Μιχάλης Σαρρής. Την ίδια περίοδο δημοσίευμα της εφημερίδας Χαραυγή ανέφερε πως συγγενικά πρόσωπα του προέδρου Αναστασιάδη φυγάδευσαν από τις κυπριακές τράπεζες καταθέσεις ύψους 22.000.000 €, λίγο πριν αποφασιστεί το κούρεμα
Εντέν Μασουεμά

Συλλογική καριέρα

Ο Μασουεμά έφτασε στην Παρί ΦΚ το καλοκαίρι του 2015. Ο Μασουεμά έκανε το επαγγελματικό ντεμπούτο του για την Παρίς ΦΚ με 1-1 σε ισοπαλία με την Ρεντ Σταρ ΦΚ στις 9 Αυγούστου 2016.
Μετά από επιτυχημένο ντεμπούτο, ο Μασουεμά προσχώρησε στην Ντιζόν ΦΚΟ στη Λιγκ 1 στις 12 Ιουνίου 2017. Ο Μασουεμά έκανε το επαγγελματικό ντεμπούτο του για την Ντιζόν σε ήττα εναντίον της Παρί Σεν Ζερμέν με 8-0 στις 17 Ιανουαρίου 2018, προσχωρώντας ως αλλαγή στο 61ο λεπτό.
Λόγω του περιορισμένου χρόνου συμμετοχής που πήρε στην πρώτη του σεζόν στη Ντιζόν, ο Μασουεμά δόθηκε δανεικός στη Βαλενσιέν τον Ιούλιο του 2018 για ένα χρόνο, ενώ πραγματοποίησε το ντεμπούτο του στις 27 του μηνός, στην πρεμιέρα της Λιγκ 2 για τη σεζόν 2018-19, όπου η Βαλενσιέν κέρδισε εντός έδρας 3-1 την Οσέρ.

Διεθνής καριέρα

Γεννημένος στη Γαλλία, ο Μασουεμά κλήθηκε στην εθνική ομάδα ποδοσφαίρου της Δημοκρατίας του Κονγκό.
Σκουληκαριά Άρτας

Ιστορία

Η πρώτη πηγή που μας γνωστοποιεί την ύπαρξη του χωριού είναι τα αρχεία της Βενετίας,  στα οποία μας γίνεται γνωστό ότι το έτος 1697, η Σκουληκαριά μαζί με πολλά άλλα χωριά της Άρτας, κατέβαλαν φόρο στην Βενετική διοίκηση με αντάλλαγμα την προστασία από τις επιδρομές των πειρατών. 
Ο Φρανσουά Πουκεβίλ στο έργο «Ταξίδι στην Ελλάδα», το οποίο εκδόθηκε το 1820 κάνει αναφορά για τη Σκουληκαριά και μας πληροφορεί ότι στην πορεία του από το Βελετζικό, έφτασε στο χωριό το οποίο απέιχε μία ώρα από το Θεριακήσι και πέντε μίλια από το Κομπότι.
 
Σύμφωνα με το έργο του Σπυρίδωνος Αραβαντινού, «Ιστορία Αλή πασά του Τεπελενλή», η Σκουληκαριά υπήρξε τσιφλίκι του πασά των Ιωαννίνων, ο οποίος είχε στην κατοχή του το μεγαλύτερο μέρος των χωριών της Άρτας.
Ο Παναγιώτης Αραβαντινός στο έργο του «Χρονογραφία της Ηπείρου» μας ενημερώνει ότι, με βάση τον κατάλογο της απογραφής του 1845, η Σκουληκαριά ήταν ένα σημαντικό χωριό, το οποίο από πλευρά ιδιοκτησίας, ανήκε στο κράτος και κατοικούσαν σε αυτό 140 χριστιανικές οικογένειες. 
Αναφορά στο χωριό κάνει και ο Ιφικράτης Κοκκίδης στο έργο του «Οδοιπορικά Ηπείρου και Θεσσαλίας» που εξέδωσε το ελληνικό Υπουργείο Στρατιωτικών (Αθήνα 1880) και μας δίνει την πληροφορία ότι στο χωριό κατοικούσαν περίπου 1200 άνθρωποι. Ο Ι. Κοκκίδης μας ενημερώνει ότι η επαρχία Άρτας χωριζόταν σε 2 περιοχές: την περιοχή Άρτας και την περιοχή Πρεβέζης. Η  περιοχή της Άρτας χωριζόταν με τη σειρά της σε 7 τμήματα: τμήμα Ποταμιάς, τμήμα Βρύσεως, τμήμα Ραδοβυζίου, τμήμα Τζουμέρκων, τμήμα Κάμπου, τμήμα Καρβασαρά και τμήμα Λάκκας. Η Σκουληκαριά αποτελούσε μέρος του τμήματος Ραδοβυζίου.
Στο «Δοκίμιον Ιστορικόν περί Άρτης & Πρεβέζης» (εκδ.1884) του Σεραφείμ Ξενόπουλου, μητροπολίτη Άρτας, γίνεται αναφορά στη Σκουληκαριά. Σύμφωνα με αυτή την πηγή, την εποχή της επίσκεψης του Μητροπολίτη Άρτας, στο χωριό διέμεναν περίπου 100 οικογένεις και κατοικούσαν στις τρείς συνοικίες του χωριού, τη Σκουληκαριά, τη Ριγκίστιανα και το Κλίτσοβο. Οι κάτοικοι εκκλησιάζονταν στους ναούς της Αγίας Κυριακής, της Μεταστάσεως της Θεοτόκου και στο ναό του Αγίου Νικολάου. Ο Ξενόπουλος κάνει αναφορά και στο μοναστήρι της κοιμήσεως της Θεοτόκου, το οποίο σύμφωνα με τον ίδιο κατασκευάστηκε τον 13ο αιώνα. Σημαντική επίσης η αναφορά στον οπλαρχηγό Γώγο Μπακόλα, ο οποίος γεννήθηκε στη Σκουληκαριά και καταγόταν από την οικογένεια των Μπακολαίων.

Γεώργιος Καραϊσκάκης

Σύμφωνα με σημαντικό αριθμό πηγών, η Σκουληκαριά ειναι η γενέτειρα του Γεωργίου Καραισκάκη.
Ελληνικές δημοτικές εκλογές 1834

Οι δημοτικές εκλογές του 1834 ήταν οι πρώτες που αποφασίστηκαν με Διάταγμα της 24ης Απριλίου και 8ης Ιουνίου 1834. Η εκτέλεση του Νόμου περί Δήμων όμως καθυστέρησε για άγνωστο λόγο, και έτσι οι εκλογές δημοτικών αρχών διενεργήθηκαν τις πρώτες μέρες του Ιουλίου 1834 μόνο στον νομό Αργολιδοκορινθίας.
Τζον Μπερν

Η αρχή της καριέρας του

Ο Μπερν γεννήθηκε στην Αγγλία το 1950 και από μικρός διάβαζε κόμικς, ιδίως αυτά με τους υπερήρωες. Όταν ο ίδιος ήταν 8 ετών η οικογένειά του μετακόμισε στον Καναδά. Η πρώτη του επαφή με τον κόσμο της Marvel έγινε το 1962 όταν διάβασε το Fantastic Four #5 των Σταν Λι και Τζακ Κίρμπι που τον επηρέασε πάρα πολύ. Το 1970 μπήκε στο Alberta College of Art and Design το οποίο όμως εγκατέλειψε το 1973 χωρίς να αποφοιτήσει. Άρχισε να σχεδιάζει κόμικς για διάφορες μικρές εταιρίες του χώρου, ώσπου στα μέσα της δεκαετίας κατάφερε να δουλέψει για πρώτη φορά στη Marvel.

Marvel Comics

Η μεγάλη αναγνώριση για τον Μπερν ήρθε τελικά όταν το 1978 συνεργάστηκε με τον συγγραφέα Κρις Κλέρμοντ στους X-Men αναλαμβάνοντας τη σχεδίαση του περιοδικού τους Uncanny X-Men από το τεύχος 108. Η δουλειά τους άφησε εποχή, το σχέδιο του Μπερν ήταν μνημειώδες και οι X-Men εκτοξεύτηκαν στην κορυφή των πωλήσεων και της δημοφιλίας, όπου παραμένουν μέχρι σήμερα. Ο Μπερν έμεινε στον τίτλο μέχρι το τεύχος 143 όταν αποχώρησε λόγω διαφωνιών με τον συγγραφέα.
Στις αρχές της δεκαετίας του 80 ο Μπερν δούλεψε και σε άλλους τίτλους της Marvel όπως ο Captain America (#247-255) και ανέλαβε τη δημιουργία εξολοκλήρου (σχέδιο και σενάριο μαζί) ενός νέου τίτλου με Καναδούς υπερήρωες, την Alpha Flight ο οποίος σημείωσε επιτυχία. Μετά το τεύχος 28 της σειράς ανέλαβε τον Hulk, σχεδιάζοντας και γράφοντας τα Incredible Hulk #314-319.
Η πιο σημαντική στιγμή όμως μετά την αποχώρησή του από τους X-Men ήρθε όταν ανέλαβε τους Fantastic Four πάλι κάνοντας ολοκληρωμένα το σενάριο και το σχέδιο. Ξεκίνησε από το Fantastic Four #232 και έμεινε στον τίτλο για έξι χρόνια έως το #293, δημιουργώντας μια δεύτερη χρυσή εποχή για τους Fantastic Four.

Superman

Λίγο πριν το τέλος της συνεργασίας του με τη Marvel, ανέλαβε την "ανανέωση" του βασικού χαρακτήρα της DC Comics, του Superman. Ο Μπερν επαναπροσδιόρησε από την αρχή την ιστορία του ήρωα μέσω της μίνι σειράς The Man of Steel το 1986 και δημιουργώντας έναν νέο τίτλο το 1987, το Superman (σκέτο) ενώ παράλληλα δούλευε και στον παλιό τίτλο του Action Comics. Ο Μπερν έμεινε 2 χρόνια στον Σούπερμαν κάνοντας σημαντική δουλειά με χαρακτηριστικό το ότι μείωσε αισθητά τις υπερβολικές έως τότε δυνάμεις του ήρωα.

Επιστροφή στη Marvel και άλλες δουλειές

Το 1989 επέστρεψε στη Marvel Comics όπου δούλεψε σε διάφορους τίτλους με κυριότερους τους West Coast Avengers, τη Sensational She-Hulk (νέος τίτλος που δημιούργησε με χαρακτηριστικό το έντονο κωμικό στοιχείο), τον Iron Man και τον Namor, the Sub-Mariner.
Παράλληλα, μετά το 1990 δημιούργησε τη σειρά Next Men για τη Dark Horse Comics η οποία είχε σαφώς πιο σκοτεινό και ρεαλιστικό κλίμα από τις προηγούμενες δουλειές του και κράτησε μέχρι το τεύχος 30 το 1994. Στο υπόλοιπο της δεκαετίας του 90 αλλά και μετά το 2000 συνέχισε να δουλεύει σε διάφορους τίτλους είτε της Marvel, είτε της DC (όπως Wonder Woman).
Ζίγιεμλιε (Ίστοτσνι Μόσταρ)

Γεωγραφία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!

Ιστορία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!
Τζορτζ Λέπινγκ

Βιογραφία

Τον Μάρτιο του 2010, ο Σερ Τζορτζ διορίστηκε πρόεδρος της Οργανωτικής Επιτροπής του Καλλιτεχνικού Φεστιβάλ Ειρηνικού του 2012 .  
Μέχρι τον θάνατό του, ήταν πρόεδρος του συμβουλευτικού συμβουλίου επιφανών προσώπων (EPAC) της Μονάδας Συνταγματικής Μεταρρύθμισης της Κυβέρνησης των Νήσων Σολομώντα.  
Πέθανε στην κατοικία του στην Ονιάρα. Ήταν καθολικός και, προς τιμήν του, πραγματοποιήθηκε κρατική κηδεία στον καθεδρικό ναό του Τιμίου Σταυρού στην πρωτεύουσα.  Ετάφη στα νησιά Σόρτλαντ.
Σοφία Μάνου

Βιογραφία

Η Σοφία Μάνου γεννήθηκε στις 15 Φεβρουαρίου του 1982 στο Λουντβιχσχάφεν της Γερμανίας. Δημοσίευσε το πρώτο της δίσκο με τίτλο "Κι έφυγες" το 2006. Την ίδια χρονιά, συμμετείχε στον δίσκο "Προσδοκώ ανάστασιν".
Το 2011, κυκλοφόρησε το album "Αληθώς Ανέστη". Επίσης, εμφανίστηκε στους Παγκόσμιους Καλοκαιρινούς Αγώνες της Αθηνάς το 2011, όπου εκτέλεσε το τραγούδι "Βυζάντιο".
Έπειτα, το 2014, κυκλοφόρησε το δίσκο "Στην Ελλάδα της Αγάπης" και το 2018 το "Ο Πρώτος Ήλιος", ο οποίος εμπεριέχει κομμάτια του συνθέτη Σταύρου Κουγιουμτζή.
2588 Φλαβία

Φυσικά χαρακτηριστικά

Τα φυσικά χαρακτηριστικά της Φλαβίας είναι άγνωστα.
Βλάχικη (Μογλενίτικη) γλώσσα

Η Βλάχικη (Μογλενίτικη) γλώσσα είναι μία γλώσσα που ομιλείται στην Ελλάδα στην ανατολική Αλμωπία (ή Μογλενά) του νομού Πέλλας (ανατολικά της Αριδαίας, βόρεια των Γιαννιτσών) και στη βόρειο Παιονία του νομού Κιλκίς, καθώς και σε μερικά χωριά του νότιου τμήματος της Βόρειας Μακεδονίας, κοντά στη Γευγελή.

Στην διεθνή βιβλιογραφία είναι γνωστή σαν Meglenitic. Οι ομιλούντες τη γλώσσα δεν έχουν κάποιο όνομα για τη γλώσσα τους και αυτοπροσδιορίζονται ως Βλάχοι, ενώ στην ελληνική βιβλιογραφία ονομάζονται Βλάχοι ή Βλαχομογλενίτες.

Ταξινόμηση

Είναι μία γλώσσα του ανατολικού κλάδου των λατινογενών γλωσσών. Η συγγενέστερη γλώσσα της είναι η Βλάχικη γλώσσα και η ρουμάνικη. Το γεγονός αυτό κάνει ορισμένους να πιστεύουν ότι οι γλώσσες αυτές, και ιδιαίτερα η βλάχικη και η μογλενίτικη βλάχικη, είναι απλώς διάλεκτοι της ίδιας γλώσσας. Οι περισσότεροι γλωσσολόγοι συμφωνούν ωστόσο ότι η κάθε μία αποτελεί ξεχωριστή λατινογενή γλώσσα. Σύμφωνα με την ερευνήτρια Μαρία Παπαγεωργίου από το Σκρα, η γλώσσα διατηρεί μέσω της προφορικής παράδοσης, ακέραια, έργα αρχαίων Ελλήνων ποιητών που δεν έχουν σωθεί, ως παραμύθια.
Η γλώσσα ανήκει στο βαλκανικό γλωσσικό δεσμό.

Ομιλητές

Η γλώσσα βρίσκεται σε κίνδυνο εξαφάνισης. Σύμφωνα με πρόσφατες (2002) εκτιμήσεις ομιλείται σήμερα από 3.000 άτομα στην Ελλάδα και από 2.000 άτομα στη Π.Γ.Δ.Μ. Οι ομιλητές είναι τουλάχιστον δίγλωσσοι με βασική γλώσσα την Ελληνική ή και τη Βουλγάρικη/Σλαβομακεδονική γλώσσα. Δεν είναι επίσημη γλώσσα καμίας χώρας και, προφανώς, δε διδάσκεται. Σύμφωνα με ακόμη πιο πρόσφατες εκτιμήσεις οι ομιλητές έχουν μειωθεί ουσιωδώς και ανέρχονται περί τους 2.800 στο σύνολό τους. Εκτιμάται ότι προϊόντος του χρόνου, τουτέστιν μέσα στην προσεχή δεκαετία, θα έχει εκλείψει σχεδόν καθ' ολοκληρίαν.
Δημοτικό Στάδιο Φώτης Κοσμάς

Ιστορία

Το 1925, επί δημαρχίας Κωνσταντίνου Αλτιναλμάζη ξεκίνησαν οι εργασίες για το χτίσιμο του Δημοτικού Γυμναστηρίου Αλεξανδρούπολης, του οποίου τα εγκαίνια έγιναν το 1928 από τον Ελευθέριο Βενιζέλο. Τη δεκαετία του '50, προστέθηκαν κερκίδες, ενώ το 1968 έγιναν επιπλέον εργασίες αναβάθμισης του σταδίου. Το 2006 προστέθηκαν κτιριακές εκγαταστάσεις και πραγματοποιήθηκαν εργασίες βελτίωσης του σταδίου.
Ακραία καιρικά φαινόμενα των ετών 535-536

Τα ακραία καιρικά φαινόμενα των ετών 535-536 ήταν τα πιο σοβαρά καιρικά φαινόμενα και τα πιο παρατεταμένα βραχυπρόθεσμα επεισόδια κλιματικής ψύξης στο Βόρειο Ημισφαίριο τα τελευταία 2.000 χρόνια. Το γεγονός θεωρείται ότι είχε προκληθεί από ένα εκτεταμένο ατμοσφαιρικό πέπλο σκόνης που κάλυψε τη Γη, πιθανώς ως αποτέλεσμα από μια μεγάλη ηφαιστειακή έκρηξη στον Ισημερινό ή συντρίμμια από μετεωρίτες ή κομήτες από το διάστημα που έπεσαν στη Γη. Τα αποτελέσματά τους ήταν ευρέως διαδεδομένα, προκαλώντας εκτός εποχής καιρικές συνθήκες, καταστροφές των καλλιεργειών και λιμούς σε όλο τον κόσμο.
Ιωάννης ντε Καστίγια ι Άρο

Βιογραφία

Ήταν γιος του Ιωάννη του της Ταρίφα πρίγκιπα της Καστίλης (γιου του Αλφόνσου Ι΄) και της Μαρίας Ντίαθ Α΄ ντε Άρο, κόρης και κληρονόμου του Λόπε Ντίαθ Γ΄ ντε Άρο κυρίου της Μπισκάγια.
Το χρονικό της βασιλείας του Αλφόνσου ΙΑ΄ της Καστίλης (γιου του εξαδέλφου του Φερδινάνδου Δ΄) περιγράφει πως η περίοδος ανηλικιότητας του βασιλιά ήταν εποχή έντασης και βίας, όπου οι ισχυροί ιππότες και βαρόνοι καταπίεζαν τους ασθενέστερους από αυτούς. Το 1325 ο βασιλιάς δήλωσε ότι διώχνει τους επιτρόπους του, που εκμεταλλεύτηκαν την εξουσία τους και αναλαμβάνει την εξουσία. Πολλοί υπήκοοι είχαν διαφύγει σε γειτονικά βασίλεια και όλοι έλπισαν ότι θα αποκατασταθεί η τάξη. Ο Ιωάννης όμως ετοιμάστηκε για αντιπαράθεση.
Δελεάστηκε με την υπόσχεση της συγχώρεσης και συμφιλίωσης με τον Αλφόνσο ΙΑ΄, αλλά ο βασιλιάς, αφού κάλεσε τους ευγενείς στην πλατεία για να ακούσουν την προδοτική συμπεριφορά τού Ιωάννη, τον εκτέλεσε μαζί με δύο από τους ιππότες του.
Παπίας Ιεραπόλεως

Η ζωή του

Πιστεύεται ότι γεννήθηκε στο δεύτερο μισό του 1ου αιώνα. Ήταν προφανώς μορφωμένος και πιθανώς συνέγραψε το έργο του γύρω στο 125-135. Σύμφωνα με τον Ειρηναίο, ο Παπίας ήταν μαθητής του αποστόλου Ιωάννη και συνεργάτης του Πολυκάρπου, επισκόπου στη Σμύρνη. Σύμφωνα με μεταγενέστερο θρύλο, πέθανε μαρτυρικά στην Πέργαμο το 161 ή το 165.

Το έργο του και εκτιμήσεις

Το συγγραφικό έργο του Παπία δυστυχώς δεν σώζεται στις μέρες μας, παρά μόνο οι αναφορές σε αυτό σε συγγράμματα δύο άλλων εκκλησιαστικών συγγραφέων, του Ειρηναίου και του Ευσέβιου Καισαρείας. Εντούτοις, υπάρχουν μαρτυρίες ότι το βιβλίο ήταν διαθέσιμο και διαβαζόταν τον 4ο, τον 9ο, ακόμη και μέχρι τον 14ο αιώνα. Το βιβλίο είχε τον τίτλο Λόγων/Λογίων Κυριακών Εξηγήσεις (Λατ.  Explanatio Sermonum Domini) και αποτελούνταν από 5 επιμέρους «βιβλία»/κεφάλαια. Ο Ειρηναίος αναφέρει ότι ο Παπίας επεδίωκε να εντοπίσει τα αληθινά λόγια των μαθητών του Ιησού Χριστού, όχι απλώς εκείνα που οι πολλοί θεωρούσαν ως ορθά. Όσον αφορά το ακριβές περιεχόμενο του έργου του Παπία υπάρχουν διάφορες απόψεις: α) ότι αποτελούσε υπόμνημα προφορικών παραδόσεων του Ιησού, τις οποίες είχε συγκεντρώσει ο Παπίας, μαζί με ένα σχολιολόγιο αναφορικά με τις παραδόσεις αυτές, β) ότι ήταν ένα ολοκληρωμένο Ευαγγέλιο και γ) ότι ήταν σχολιολόγιο βάσει ενός ήδη υπάρχοντος Ευαγγελίου ή Ευαγγελίων.
Επίσης, ο Ειρηναίος θεωρεί τον Παπία σημαντικό μάρτυρα στην εσχατολογική παράδοση των χριστιανικών κοινοτήτων και μάλιστα αναφέρει ότι ο Παπίας απέβλεπε στη μεσσιανική «χιλιετία», την οποία στο 4ο βιβλίο του την περιγράφει ιδιαίτερα γλαφυρά ως μια περίοδο έντονης ευφορίας της γης, αληθινής ειρήνης και αρμονίας μεταξύ των ζώων. Διακήρυττε ότι οι προφητείες που αφορούσαν τη μεσσιανική αποκατάσταση δεν θα έπρεπε να ερμηνεύονται αλληγορικά. 
Με βάση την Αποκάλυψη του Ιωάννη και προφορικές, άγραφες παραδόσεις λόγων του Ιησού —αλλά και με επιρροές από την ιουδαϊκή αποκαλυπτική γραμματεία της εποχής— ο Παπίας ανέμενε την επικείμενη έλευση της Βασιλείας του Θεού επί της γης, η οποία επρόκειτο να έχει διάρκεια κατά γράμμα 1.000 έτη. Αυτή η Βιβλική αντίληψη των πραγμάτων ήταν «ευρέως διαδεδομένη μεταξύ των εξεχόντων δασκάλων» του 2ου αιώνα και «δεν αποτελεί απόδειξη Ιουδαΐζουσας τάσης διότι [ο χιλιασμός] ήταν η επικρατούσα άποψη τον 2ο αιώνα». Η ερμηνεία των Ευαγγελίων από τον Παπία συνέχισε να ακολουθείται από Ανατολικούς και Δυτικούς θεολόγους μέχρι και τις αρχές του 4ου αιώνα. Ο Ευσέβιος Καισαρείας παραθέτει τα εξής λόγια του Παπία:
«Χιλιάδα τινά φησιν ἐτῶν ἔσεσθαι μετὰ τὴν ἐκ νεκρῶν ἀνάστασιν, σωματικῶς τῆς Χριστοῦ βασιλείας ἐπὶ ταυτησὶ τῆς γῆς ὑποστησομένης».
Σώζονται, επίσης, κάποια αποσπάσματα του Παπία με διασαφηνίσεις σχετικά με τα Ευαγγέλια και τους Ευαγγελιστές, όπως για παράδειγμα ότι ο Μάρκος επακριβώς μετέφρασε («ερμήνευσε») στο Ευαγγέλιό του όσα αφηγήθηκε ο Πέτρος ενώ για τον Ματθαίο αναφέρει ότι αρχικά έγραψε το Ευαγγέλιο του στην εβραϊκή γλώσσα. Επίσης, αν και ο Παπίας έκανε δεκτό ως θεόπνευστο το βιβλίο της Αποκάλυψης ήδη από τις αρχές του 2ου αιώνα, επί αιώνες αρκετοί εκκλησιαστικοί Πατέρες δεν το περιλάμβαναν μεταξύ των βιβλίων του Βιβλικού κανόνα.